PRANEŠIMAS ŽINIASKLAIDAI
2025 m. liepos 24 d.

**Gyventojai skolinasi daugiau: vidutinė būsto paskola per dvejus metus išaugo 13 proc.**

**Lietuvos gyventojai būstui skolinasi vis daugiau – per dvejus metus vidutinė naujai išduodamos paskolos suma išaugo 13 proc. ir šiemet pasiekė 125 tūkst. Eur, rodo „Luminor“ banko duomenys. Kas lemia šią tendenciją ir ką ji sako apie būsto paskolų rinką, pasakoja „Luminor“ banko finansavimo srities vadovė Laura Žukovė.**

Per dvejus metus vidutinė naujai išduodamos būsto paskolos suma išaugo 12 proc. – nuo 112 tūkst. Eur 2023 m. iki 125 tūkst. Eur šiemet, rodo „Luminor“ banko duomenys.

„Lietuvos gyventojai kasmet būstui skolinasi vis daugiau – tiek dėl augančių nekilnojamojo turto kainų, tiek dėl gerėjančių pajamų ir didesnio pasitikėjimo savo finansinėmis galimybėmis. Šiemet būsto paskolų paklausa išlieka stabiliai aukšta, o tai palaiko ne tik aktyvią NT rinką, bet ir skatina plėtotojus įgyvendinti naujus projektus“, – sako L. Žukovė.

**Augančios būsto kainos veikia paskolų apimtis**

Vidutinės paskolos sumos augimą lemia ne tik bendra paslaugų brangimo tendencija, bet ir kylančios būsto kainos, kurias veikia tiek infliacija bei išaugusios statybų sąnaudos.

„Per pastaruosius metus vidutinės būsto kainos Lietuvoje padidėjo apie 8,8 proc., kaip rodo „Eurostat“. Be to, gyventojai renkasi kokybiškesnius ir energetiškai efektyvesnius būstus, kuriems įsigyti reikia didesnių pradinių investicijų. Šią tendenciją sustiprina ir augantis vidutinis atlyginimas, kuris didina perkamąją galią bei leidžia drąsiau prisiimti ilgalaikius finansinius įsipareigojimus“, – teigia ekspertė.

Nepaisant bendro kainų augimo, susidomėjimas būstais išlieka didelis. Anot ekspertės, augančios kainos kartais paskatina gyventojus būstą pirkti čia ir dabar, tikintis, kad kainos ateityje dar labiau kils ir būstas taps vertinga investicija.

„Dažniausiai būsto paskolą ima jaunos šeimos, turinčios bent vieną vaiką, taip pat jauni specialistai nuo 30 m. amžiaus, kurių mėnesinės pajamos siekia 1900–2500 Eur. Vidutinis paskolos grąžinimo terminas – 26 m. Paskolas šie žmonės skiria tiek gyvenimo kokybei gerinti, tiek investuoja į naują būstą“, – sako ekspertė.

**Pirmenybę teikia naujos statybos butams**

Populiariausias pasirinkimas šiemet – būstai naujos statybos arba renovuotuose projektuose. Tokią investiciją rinkosi 51 proc. pirkėjų, rodo „Luminor“ duomenys. Pasak L. Žukovės, šį pokytį lėmė tiek auganti paklausa, tiek didesnė naujų butų pasiūla.

„Vidutinė paskola dviejų kambarių butui naujos statybos projekte dažnai siekia 160 tūkst. Eur. Tokį pasirinkimą lemia siekis įsigyti vertę išlaikančią investiciją. Naujuose projektuose dažnai siūlomos papildomos vertės – automobilių stovėjimo vietos, tvarkyta aplinka, bendro naudojimo erdvės. Šie patogumai didina būsto patrauklumą“, – teigia ekspertė.

Anot jos, dviejų kambarių butams senos statybos daugiabučiuose gyventojai vidutiniškai skolinasi apie 90 tūkst. Eur. Tokį būstą šiemet pasirinko 23 proc. paskolos gavėjų – dažniausiai tai šeimos su vaikais arba gyventojai, kurių bendros namų ūkio pajamos siekia 1900–3000 Eur per mėnesį. Pasak L. Žukovės, šio tipo butai įprastai vertinami dėl jų praktiško išplanavimo, pakankamų kasdienių patogumų ir prieinamos kainos.

„Maždaug kas ketvirtas būsto paskolos gavėjas renkasi įsigyti ar statyti individualų namą. Dažniausiai tai šeimos su dviem vaikais ir didesnėmis pajamomis. Tokių žmonių vidutinė paskolos suma viršija 170 000 Eur, o standartinis grąžinimo terminas siekia apie 27 m. Populiariausia vieta – Vilniaus apylinkės“, – teigia L. Žukovė.

Augančios paskolų sumos ir išliekanti paklausa rodo, kad gyventojai būstą vertina ne tik kaip gyvenamąją erdvę, bet ir kaip finansinio saugumo dalį. Sprendimas įsigyti nuosavą būstą tampa ne emociniu žingsniu, o sąmoningai suplanuotu procesu, kur svarbus ne tik objekto tipas ar vieta, bet ir jo ilgalaikė vertė. Tokios tendencijos parodo brandesnį požiūrį į skolinimąsi – būsto paskola vis dažniau suvokiama ne tik kaip būtinybė, bet ir kaip atsakinga investicija.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Šarūnas Kubilius

„Luminor“ komunikacijos projektų vadovas

Tel.: +370 623 48086

El. p.: sarunas.kubilius@luminorgroup.com